Ansambel Trevor tuli 8. augusti õhtul välja uue looga “Must jää”, mis on esimene singel bändi septembris ilmuvalt debüütalbumilt “ÖÖ”.
Inimene on harjumuste ori ning pahatihti ei julgeta astuda suuri samme, et oma elu muuta. Jäädakse kinni rusuvatesse suhetesse, kus pole enam usaldust ega austust. See ongi kõige raskem – lasta asjadel minna ja lüüa selg sirgu ning keerata elus uus lehekülg. Bändi jaoks ei tähenda “Must jää” midagi muud kui usaldamatust. Usaldust on raske võita, kuid kerge kaotada. Lugu kirjutab end ise lahti nii ausalt ja otsekoheselt kui võimalik. Laulule filmis muusikavideo Ralf Tafenau.
Septembris ilmavalgust nägevale albumile “ÖÖ”, mille produtsent on Jörg-Erik Hanikat, tuleb kokku 14 lugu läbi aastate. Kõik sõnad on plaadile kirjutanud ansambli ninamees Martin Teichmann ja muusika on loodud terve bändiga koos.